Oudleraar in hof ná hy glo hond skiet | Netwerk24
Deur Alet van der Walt 15 April 2019 15:15
'n Afgetrede predikant en boer van Hobhouse het in die hof verskyn op aanklagte van aanranding, die rig van 'n vuurwapen en kwaadwillige saakbeskadiging.
Sers. Martin Xuma, 'n polisiewoordvoerder, sê ds. Piet le Roux (66) is Donderdag in hegtenis geneem ná 'n konfrontasie tussen hom en vyf mans wat glo op 'n buurplaas gejag het.
Die mans beweer hulle het met hul honde op die plaas Klipfontein gejag toe Le Roux hulle aanval.
Klipfontein behoort aan die plaaslike gemeenskap.
Le Roux het glo een van die honde geskiet en een van die mans aangerand. Hy sou ook sy vuurwapen op hulle gerig het.
Die mans het volgens 'n ingeligte die polisie op Thaba Nchu gebel, wat Le Roux in hegtenis geneem het.
Le Roux, wat met skape boer, is na bewering aangesê om R40 000-skadevergoeding vir die hond te betaal.
Die polisie van Hobhouse, in wie se gebied die voorval plaasgevind het, het tussenbeide getree en Le Roux is op waarskuwing vrygelaat.
Xuma sê Le Roux het op sy beurt klagte van betreding, onwettige jag en poging tot roof gelê.
Le Roux sê die mans was op sy eiendom en het probeer om sy vuurwapen by hom af te neem.
Die polisie ondersoek tans die voorval en sal die dossiere na die hof neem vir 'n beslissing oor vervolging.